DAN MILLMAN

ERRE
SZÜLETTÉL

A fordítás az alábbi kiadás alapján készült:

Dan Millman / The Life You Were Born to Live –
25th Anniversary Edition

H. J. Kramer Inc., published in a joint venture with

New World Library, USA, 2018

A mű az Édesvíz Kiadó gondozásában először 2018-ban jelent meg azonos címmel.

Az Édesvíz könyvek a GLB Könyvkiadó Kft. gondozásában jelennek meg.

Fordította

Hegedűs Péter

Szerkesztette

Török Tünde

Copyright © Dan Millman, 2018

Hungarian translation © Hegedűs Péter, 2019

Hungarian edition © GLB Könyvkiadó Kft., 2026

Cover design © GLB Könyvkiadó Kft., 2026

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

ISBN 9789636303679

Tartalom

Köszönetnyilvánítás

Előszó a 25. évfordulóra megjelent kiadáshoz

Hogyan olvasd ezt a könyvet

ELSŐ RÉSZ: Az életcél-rendszer

Kulcs az első részhez: Az életcél-rendszer eredete

Születési számod meghatározása

Meghódításra váró hegycsúcsok: Az életutak

A megértés sarkalatos pontjai

MÁSODIK RÉSZ: Sorsod csírái

Kulcs a második részhez: A felismerések hídja

1: Alkotóerő és biztonság

2: Együttműködés és egyensúly

3: Önkifejezés és érzékenység

4: Stabilitás és előrehaladás

5: Szabadság és önfegyelem

6: Eszmények és elfogadás

7: Bizalom és nyitottság

8: Befolyás és bőség

9: Feddhetetlenség és bölcsesség

0: Belső adottságok

HARMADIK RÉSZ: Sorsod útjai

Kulcs a harmadik részhez: Életutak

1: Alkotóerő és biztonság

10/1

19/10

28/10

37/10

46/10

11:  Megkettőzött alkotóerő és biztonság

29/11

38/11

47/11

2:  Együttműködés és egyensúly

11/2

20/2

12:  Alkotó együttműködés

39/12

48/12

3:  Önkifejezés és érzékenység

30/3

21/3 és 12/3

4:  Stabilitás és előrehaladás

4

40/4

22/4

31/4 és 13/4

5:  Szabadság és önfegyelem

5

32/5 és 23/5

41/5 és 14/5

6:  Eszmények és elfogadás

6

15/6

24/6 és 42/6

33/6

7: Bizalom és nyitottság

7

16/7

25/7

34/7 és 43/7

8:  Befolyás és bőség

8

17/8

26/8

35/8

44/8

9:  Feddhetetlenség és bölcsesség

9

18/9

27/9

36/9

45/9

NEGYEDIK RÉSZ: Az életedet megváltoztató törvények

Kulcs a negyedik részhez: A szellem törvényei

A rugalmasság törvénye

A választás törvénye

A felelősségvállalás törvénye

Az egyensúly törvénye

Az előrehaladás törvénye

A viselkedésminták törvénye

Az önfegyelem törvénye

A tökéletesség törvénye

A jelen pillanat törvénye

Az ítéletmentesség törvénye

A hit törvénye

Az elvárások törvénye

Az őszinteség törvénye

A felsőbb akarat törvénye

Az intuíció törvénye

A cselekvés törvénye

A körforgás törvénye

ÖTÖDIK RÉSZ: A bölcsesség alkalmazása

Kulcs az ötödik részhez: Az emberi kapcsolatok és az élet ritmusai

Az emberi kapcsolatok dinamikája

A kilencéves ciklusok

Utószó

Függelék: Számolj!

A szerzőről

Köszönetnyilvánítás

Az életcél-rendszer alapelemeit, illetve a Negyedik részben taglalt spirituális törvények egy részét egy olyan férfitól tanultam – a továbbiakban csak a „harcos-pap” néven fogom őt emlegetni –, akivel 1984-ben ismerkedtem meg, s aki jelentősen befolyásolta az életemet és a munkásságomat.

Hálás köszönetem nagyra becsült barátaimnak és kollégáimnak, akik évtizedekkel ezelőtt lektorálták a kéziratot – valamint Hal és Linda Kramernek, első kiadóimnak és régi barátaimnak, s a New World Library csapatának, akik ezt az új kiadást kezdeményezték, és továbbra is gondozzák könyveimet. Hűséges szabadúszó szerkesztőm, Nancy Carleton szakavatottan gyúrta át és készítette elő nyomtatásra mind az eredeti művet, mind ezt az átdolgozott kiadást, amely az első megjelenés 25. évfordulójára készült.

És mint mindig, szívből jövő hálám a feleségemnek, Joynak, aki éleslátásával és lankadatlan támogatásával folyamatosan alakítja munkásságomat, és gazdagítja életemet.

Előszó a 25. évfordulóra megjelent kiadáshoz

„Ami előttünk áll, és ami mögöttünk maradt, csekélység ahhoz képest, ami a bensőnkben rejlik. Ha feltárjuk belső kincseinket, csodát láthatunk!”

HENRY DAVID THOREAU

Mindnyájunkban ott munkál az olthatatlan vágy, hogy értelmet és célt találjunk mindennapjainkban, s megleljük a helyes irányt – e vágy éppoly nélkülözhetetlen lélektani fejlődésünkhöz, amilyen a táplálékfelvétel a fizikai testünk fenntartásához.

Mégis csak kevesen tudatosítjuk magunkban, hogy igenis van saját életutunk és életcélunk. A bennünk szunnyadó tehetség és a nekünk rendelt sors persze egyre hívogat minket, s üzeneteit az álmaink, az intuíciónk és a legbensőbb sóvárgásaink juttatják el hozzánk – e rejtett késztetések határozzák meg személyiségünket, alakítják pályánkat és emberi kapcsolatainkat, s szabják meg életünk minőségét és irányát.

Amíg nem ismerjük fel a lényünk legmélyén rejlő célt, és nem követjük mindennapjainkban, az életünket könnyen olyan kirakójátéknak láthatjuk, amelyből hiányzik néhány kulcsfontosságú elem – tudjuk ugyan, hogy rendeltetésünk van e világon, ám képtelenek vagyunk felismerni azt. Ahogyan Lily Tomlin színésznő szellemesen megjegyezte: „Mindig is szerettem volna valaki lenni – de talán pontosabban kellett volna fogalmaznom.” Ha nem él a bensőnkben egy világos jövőkép, csak a munka és pihenés, evés és alvás, pénzkeresés és -költés fogalmaiban gondolkodunk, s miközben kivesszük részünket a mindennapok örömeiből és nehézségeiből, életünk konkrét cél nélkül suhan tova.

Az évek során számos könyvet írtam a békés harcos életszemléletéről – amelynek segítségével bátran, együttérzéssel és magasabb rendű bölcsességgel felvértezve vívhatjuk meg belső küzdelmeinket. Az élet, amelyre születtél munkásságom fontos mérföldköve – ugyanis bemutatom benne az életcél-rendszert, ezt a módfelett hasznos eszközt, amely éleslátó felismerésekhez vezet, és feltárja előtted az ösvényt arra a hegyre, amelynek meghódítására születtél, miközben kezedbe adja a csúcsra vezető legrövidebb útvonal térképét.

Az életcél-rendszer lehetővé teszi számodra, hogy a saját követendő életutadon kívül a barátaid, szeretteid, ügyfeleid, munkatársaid és más ismerőseid kijelölt útját is világosan meglásd. E könyv útmutatása és felismerései segítséget nyújthatnak pszichoterapeutáknak, orvosoknak, fizikoterapeutáknak, alternatív gyógyászoknak, szociális munkásoknak, menedzsereknek, pedagógusoknak, edzőknek, s más egészség- és oktatásügyi hivatásgyakorlóknak, hogy eredményesebbé tegyék, s éleslátó együttérzéssel hassák át mindennapi munkájukat.

1985 óta több ezer emberen alkalmaztam, teszteltem és csiszolgattam ezt a rendszert, amelynek legfőbb erőssége viszonylagos egyszerűsége és közvetlensége, s amely az idők során meggyőzően bizonyította hatékonyságát. A munkám révén kapott lelkes visszajelzések sarkalltak arra, hogy megírjam, majd kibővítsem és átdolgozzam e könyvet.

A személyiség kategorizálásának számos rendszere létezik mind a pszichológiában, mind a spirituális hagyományok területén. Ám jóllehet az önvizsgálat képes megadni az ösztönzést a változáshoz, az életcél-rendszer az eszközt is biztosítja hozzá – nevezetesen megismertet azokkal a konkrét spirituális törvényekkel, amelyek kulcsfontosságú iránymutatást nyújthatnak nekünk életutunkon, gyökeres pozitív változást idézve elő egészségi állapotunk, emberi kapcsolataink, munkánk terén, és életünk valamennyi egyéb aspektusában.

Ezt a 25. évfordulóra megjelenő új kiadást – amelyhez először dolgoztam át jelentősebben az eredeti könyvet – az életutakkal kapcsolatos járulékos információkkal egészítettem ki, hogy a 20. és a 21. század valamennyi szülöttje egyaránt haszonnal forgathassa. Miközben az eredeti kiadás a 20. században születettek 37 életútját taglalta, ez az új változat a napjainkban lehetséges 45 életút mindegyikét magában foglalja. Egyben új támpontokkal is szolgálok azok számára, akiknek a születési számai egyjegyűek – e számok ugyanis csak az új évezredben jelentek meg –, részletesebben feltárom e sajátos rendszer eredetét és azt, hogy miként jutottam el a publikálásáig. Ez a kötet híven tükrözi 25 esztendő napi gyakorlata során szerzett tapasztalataimat, amelyeket a rendszeremet használó sok ezer emberrel foglalkozva halmoztam fel. Azok is számos új felismeréssel gazdagodhatnak hát belőle, akik behatóan tanulmányozták a régebbi kiadásokat.

Az életcél-rendszer elhozta a megvilágosodást a magam és számos embertársam életébe, a tisztánlátás és együttérzés új szintjeire emelve mindnyájunkat. Bízom benne, hogy e könyv benned is új keletű megbecsülést és empátiát ébreszt, s arra ösztönöz, hogy pozitív változást hozz a családtagjaid, barátaid, sőt talán az egész emberiség életébe. Addig is kívánom, hogy soraim szolgáljanak iránymutatóul személyes sorsod beteljesítése felé, hogy végre azt az életet élhesd, amelyre születtél!

Dan Millman

2018 nyara

Brooklyn, New York

Hogyan olvasd ezt a könyvet?

Könyvünk anyagának csaknem a fele (a teljes Harmadik rész) segédanyagul szolgál ama 45 életúttal kapcsolatban, amelyre az 1750-től napjainkig született személyek léphettek, illetve a belátható jövőben léphetnek. Ám neked elegendő a könyv releváns fejezeteit elolvasnod, hogy világos áttekintést kapj az életcél-rendszerről, s a személyes életutadra közvetlenül vonatkozó anyagról. Amint azután tovább lapozgatod e kötetet, egyaránt bepillantást nyerhetsz a közismert történelmi személyiségek, valamint a saját barátaid, családtagjaid és munkatársaid életébe. Jómagam a következő eljárást javaslom:

1. Fusd át a tartalomjegyzéket, hogy némi általános áttekintést kapj a könyvről.

2. Olvasd el az Első részt, hogy az Életcél-kalkulátor segítségével meghatározhasd születési számodat, és magadba szívd az életcél-rendszerrel kapcsolatos alapvető ismereteket.

3. Lapozz a Második részhez, és vésd az eszedbe a leglényegesebb információkat a születési számodat alkotó számjegy vagy számjegyek jelentésével kapcsolatban.

4. Üsd fel a Harmadik résznek azt a fejezetét, amely kifejezetten a te születési számodhoz tartozó életutat taglalja. (Később majd kiszámíthatod életed fontos szereplőinek a születési számait, és kikeresheted a vonatkozó információkat a könyvünkben tárgyalt 45 életút közül.)

5. Lapozz a Negyedik részhez, és tanulmányozd a saját életutadat alakító spirituális törvényeket. (Ha kedved tartja, olvasd el a többi spirituális törvényt is – hiszen kivétel nélkül az összes érvényesül mindnyájunk életében, csak éppen egyesek a születési számodtól függően különösen erősen éreztetik hatásukat az életedben.)

6. Ha úgy tetszik, üsd fel az Ötödik részt, és nyerj betekintést életed kulcsfontosságú szereplőinek életébe, majd vizsgáld meg az élet kilencéves körforgását a magad vagy mások életének vonatkozásában.

7. Búcsúzóul olvasd el az Utószót.

ELSŐ RÉSZ:
Az életcél-rendszer

„Ha nem tudjuk, milyen kikötõ felé kormányozzuk hajónkat, semmilyen széljárást nem találunk kedvezõnek.”

SENECA

KULCS AZ ELSŐ RÉSZHEZ:
Az életcél-rendszer eredete

Az emberi természet megfigyelői évszázadok óta kutatják közös vonásainkat, hogy jobban megérthessék, milyen erők formálják személyiségünket és sorsunkat. A különböző korok és kultúrák lélektani és misztikus hagyományainak képviselői a kategorizálás számos különböző eszközét fejlesztették ki. Tudatunk feltérképezésének különféle módszereivel azt igyekeztünk bebizonyítani, hogy a világmindenség és az egyéni pszichénk korántsem véletlenszerű és kaotikus, hanem igenis létezik benne bizonyos struktúra és rendszer.

E könyv az életcél-rendszerrel ismerteti meg az olvasót, amely egy érthető és tárgyilagos módszer bármely egyén életútjának és életcéljának megértéséhez – feltéve, hogy az illetőnek pontosan ismerjük a születési dátumát, s hogy 1750 után jött a világra, amikor bölcsen áttértünk a modern naptárrendszerre.

E rendszer végső forrása a rejtélyek homályába burkolózik, általunk ismert gyökerei mindazonáltal az ókori Görögország püthagoreus iskolájáig nyúlnak vissza. Püthagoraszt ma elsősorban jeles matematikusként, a geometria tudományának egyik megteremtőjeként ismerjük. A World Book Encyclopedia szerint „Püthagorasz tanítása szerint minden dolgok lényege a szám; a jeles gondolkodó misztikus összefüggést vélt felfedezni a számok, illetve az erények, a színek és számos egyéb idea között. E szemléletmódot alkalmasint keleti utazásai során sajátította el.” Az Encyclopedia Britannica pedig az alábbi megállapítást teszi: „A Püthagorasztól eredeztethető intellektuális hagyományok zöme inkább a misztikus bölcsesség, semmint a tudományos vizsgálódás tárgykörébe tartozik.”

Más holisztikus gondolkodókhoz hasonlóan Püthagorasz is éppoly teljességre törekvőn tanulmányozta az emberi tudatot, ahogyan a kortárs fizikusok lépnek be a korábban kizárólag a misztikusok, bölcselők és teológusok felségterületének tartott birodalmakba. Ősi ciklusokról, mintázatokról és hullámokról beszélt, amelyek jóval az emberi történelem hajnala előtt keletkeztek, és leírta, hogy miként tükrözi az ember életútja az örökkévaló egyetemes törvényeket, melyek eredete és célja rejtve marad a létezés misztériumaiban és működésében. Miközben feltárta az alakzatok és frekvenciák alapjelenségeit, olyan összefüggésekre világított rá elme és anyag között, amelyeket korábban alkalmasint senki sem foglalt rendszerbe. Rámutatott a titkos számmintázatokra, amelyek kulcsként szolgálhatnak az emberi psziché titkainak megfejtéséhez.

Noha az életcél-rendszer hasonlít egynémely másik numerológiai rendszerre – amennyiben számokkal dolgozik, hogy jelentős következtetéseket vonjon le belőlük –, meg fogod látni, hogy e könyv anyaga egészen érthető, konkrét, és kiválóan alkalmazható a mindennapi életben. A következő oldalakon elmesélem, hogyan sajátítottam el e rendszer alapelemeit.

Az életcél-rendszer alakot ölt

Jóllehet hosszú évtizedek óta odaadóan tanulmányozom az emberi pszichét, a megvilágosodáson alapuló hagyományokat, és a valóság metafizikai modelljeit, szívem mélyén megmaradtam az empirikus kutatás hívének. A tudományos módszer – amelynek során kontrollált kísérletekkel teszteljük az elméleteinket – segített az emberiségnek kilépni a babonaság sötét korszakából. Magam is kritikusan és józan szkepticizmussal viszonyulok a mágikus gondolkodáshoz és a bizonyítatlan teóriákhoz. Csakhogy az elme olyan, mint az ejtőernyő: csak akkor láthatjuk valódi hasznát, ha nyitott!

1984-ig meg sem fordult a fejemben, hogy valóban létezhet olyasmi, mint magasabb elhivatottság vagy rendeltetés, ám ekkor találkoztam egy férfival – a köszönetnyilvánításban említett harcos-pappal –, aki egy személyben a mentorommá, munkatársammá és a barátommá vált. Elolvasta első könyvemet, A békés harcos útját, s miközben tapasztalatcserét folytattunk és összevetettük nézőpontjainkat, mesterem egészen egyedülálló iránymutatással szolgált számomra.

Nem sokkal a megismerkedésünk után a harcos-pap egyórás életcél-olvasást tartott nekem, s olyan lényegbe vágó információkat tárt elém, amelyek fényében egyszeriben világosan állt előttem a múltam, a jelenem és a potenciális jövőm – mentorom mindezek mellett konkrét részletekkel is szolgált, amelyek már akkor is hitelesen csengtek, s utóbb valóban be is igazolódtak. Olybá tűnt, mintha szavai fellebbentenék a fátylat, mely látásomat korábban elhomályosította, és én ráeszméltem, hogy milyen életre születtem.

Egészen elképedtem, hogy a harcos-pap úgy lapozgatott életemben, mint egy nyitott könyvben, és elképzelni sem tudtam, hogyan juthatott mindezen értesülések birtokába. Jól ismertem persze az úgynevezett médiumok által alkalmazott technikákat, amelyek segítségével bizonyos árulkodó jelekből pontos képet alkotnak maguknak a vizsgált személyről. Ám a harcos-pap semmiféle természetfeletti képességet nem tulajdonított magának, csupán annyit jegyzett meg, hogy alaposan kitanították rá, „hol keresse” az efféle információkat. E témáról akkoriban nem is nyilatkozott bővebben.

Az ülést követő hónapokban kezdtem egyre könnyebben és fogékonyabban elsajátítani az élet leckéit, s a szellemi éleslátás új minőségével felruházva szemlélni a mindennapok eseményeit, mintha csak egy korábban homályos kép egyszerre élesebb fókuszba állt volna. Miután ráébredtem, hogy mi végre élek e világon, hozzáláttam életcélom beteljesítéséhez. Családom anyagi helyzete is megszilárdult, mivel egyre inkább elsajátítottam azt a hozzáállást, amelyet a békés harcos szemléletmódjának neveztem el.

Mindeközben továbbra is lenyűgözött a harcos-pap módszere. Így hát, amikor bejelentette, hogy haladó tanfolyamot szervez Hawaiin, ahol többek között ama rendszer alapelemeit oktatja majd, amelynek köszönhetően oly természetfeletti pontossággal látott bele mások életébe, elsőként jelentkeztem. Alig tudtam elhinni, hogy képessé válhatok megtenni másoknak ugyanazt a szolgálatot, amelyet ő tett nekem.

Mintegy húsz másik résztvevővel együtt ültem be a tanfolyamra, amelyen a harcos-pap megkezdte a titokzatos rendszeréről szóló előadássorozatát. Mindenekelőtt egy objektív módszerrel ismertetett meg bennünket: elmagyarázta, hogy ha összeadjuk a vizsgált személy születési idejének számjegyeit, máris olyan következtetéseket vonhatunk le, melyek bepillantást nyújtanak az illető életébe.

Ez a kinyilatkoztatás kezdetben némi csalódással töltött el – olyan kiábrándultnak éreztem magam, mint amikor egy bűvész elárulja, miként idéz elő egy csodás illúziót tükrök vagy épp a puszta kézügyessége segítségével. Ráadásul az emberek születési dátumának felhasználása egyszerűen numerológiának tűnt a szememben, márpedig ez az okkult tudomány sosem vonzott különösebben. Nem fért a fejembe, hogyan szerezhetünk pontos információkat mások életének leglényegesebb aspektusairól pusztán azáltal, hogy összeadjuk a születési idejük számjegyeit.

A harcos-pap elmagyarázta, hogy a különböző kultúrák évszázadok óta örökítenek tovább hasonló módszereket, ám ezek mind fókuszukban, mind pontosságukat illetően jelentős eltéréseket mutatnak. Majd hozzátette: „Ha majd behatóbban is megismerkedtek e megközelítésmóddal, magatok dönthetitek el, hogy működik-e a módszer.” Ezután több estén át alapvető ismeretekkel látott el bennünket, amelyek rávilágítottak az egyes életutak kulcsfontosságú mozzanataira, kidomborítva a veleszületett ösztönzéseket, kihívásokat és adottságokat, amelyeket a legtöbb ember észre sem vesz, vagy csupán homályosan tudatosít magában.

Én pedig lelkiismeretesen jegyzeteltem a harcos-pap előadásain, majd mintegy húsz géppel írott lapon foglaltam össze rendszerének alapelemeit. Amint hazatértem, a jegyzeteim alapján ingyenes életcél-olvasásokat kezdtem kínálni családtagjaimnak és barátaimnak. Néhány hét alatt az eszembe vésődtek az ismeretek, és többé nem volt szükségem a feljegyzésekre. Egy idő után pedig – miután több száz emberrel dolgoztam együtt, dokumentált olvasásokat tartva nekik (amelyeket úgy neveztem, hogy „összehangolódás a spirituális törvénnyel”) – a felismeréseim mind mélyebbek és átfogóbbak lettek.

Nyolc esztendővel később már egy kisebb csoportnyi terapeutával, egészségügyi szakemberrel és életvezetési tanácsadóval is megismertettem annak a módszernek az alapelemeit, amelyet életcél-rendszernek neveztem el, végül pedig megírtam az Erre születtél című könyvem eredeti változatát.

Nem állíthatom, hogy az életcél-rendszer tudományos elméleten nyugszik, s arra sem tudok magyarázatot adni, miként lehetséges, hogy az emberek látszólag véletlenszerű születési dátuma, melyet modern naptárrendszerünkben megjelölünk, helytálló és pontos információkkal szolgál az illető személyek életútjáról és életcéljáról. Viszont a sokéves empirikus kísérletezés tapasztalatai alapján bízvást ki merem jelenteni, hogy e könyv anyaga igenis segít betekintést nyernünk a magunk és embertársaink életébe.

Az életcél-rendszer határozottan különbözik a tarot-tól, a Ji csingtől, vagy épp a rúnaértelmezéstől – e hagyományos jövendőmondó-eszközök bárkire vonatkoztatható szimbolikus képekkel vagy költői általánosságokkal traktálják a hozzájuk folyamodót, melyeket az illető utóbb egyéni jelentéstartalommal ruházhat fel a tulajdon kútfejéből, miközben a konkrét élethelyzetére alkalmazza őket. Persze az olvasó e könyvet is felhasználhatná ily módon (ahogyan bármelyiket) – vagyis hogy találomra felüsse, és rejtett értelmet tulajdonítson az adott szövegrésznek. Ám az életcél-rendszernek nem az a rendeltetése, hogy jövendőmondó-eszközként alkalmazzuk – és korántsem csupán homályos általánosításokkal szolgál. Inkább nagyon is konkrét és egyértelmű betekintést kínál az egyes életutak mozzanataiba. Minél behatóbban tanulmányozod a magad és mások életútját, annál inkább tudatosul benned, milyen mélyenszántó felismerésekhez, önismerethez és megértéshez képes elvezetni ez az anyag, s milyen együttérzést és transzcendens derűt ébreszt a lélekben.

Az életcél-rendszer érvényessége talán a világmindenség holografikus természetéből fakad, mely szerint minden egyes rész tükrözi és magába foglalja az egészet, és amelyben az egyéni psziché szervesen illeszkedik egy magasabb rendbe. Ez a rendszer alapvető mintázatokká bontja le az összetett változókat, s ezzel felfedi a személyiségünk mélyén munkáló rejtett erőket, rányitva a szemünket életünk átfogóbb összefüggéseire. Ha a logika fogalmaiban kíséreljük megmagyarázni, az olyan, mintha egy szonettből próbálnánk négyzetgyököt vonni. Ami engem illet, én egyszerűen áhítattal és csodálattal gondolok világunk eleddig felfedezetlen törvényeire.

Az Első részben megtanulhatod, hogyan határozd meg és kezdd el értelmezni a születési számokat, az életcél-rendszer kulcsait.

Születési számod meghatározása

Világra jöttünkkor a szüleink nevet adnak nekünk; a világmindenség pedig egy számmal, avagy frekvenciával ruház fel.

Az életcél-rendszerben összeadjuk az adott személy modern naptárrendszerünk szerinti születési idejének számjegyeit, hogy meghatározzuk azt a születési számot, avagy frekvencia-mintázatot, amely egy, három vagy négy számjegyből áll, majd az illető életcéljára vonatkozó, fontos információkat szűrünk le belőle. A születési szám alapján nyert információk és a hozzá közvetlenül kapcsolódó spirituális törvények alkalmazásával új keletű éleslátással tekinthetsz életedre.

Az életutadhoz kulcsot kínáló születési szám meghatározásához két módszer közül választhatsz. Az első gyorsabb és egyben pontosabb is.

Első módszer: Használd az online Életcél-kalkulátort

1. Keresd fel a peacefulwarrior.com honlapot!

2. A menüben kattints a Life Purpose menüpontra, hogy eljuss az Életcél-kalkulátorhoz.

3. Válaszd ki a születésed napját, hónapját és évét, és máris megkapod a születési számodat egy bekezdésnyi összefoglaló jellegű információval az életutadra vonatkozóan. Jegyezd fel a születési számod, lapozz vissza ide, és olvass tovább.

MEGJEGYZÉS: Ha kívánod, megvásárolhatod a Life Purpose alkalmazást iOS vagy Android eszközökre, vagy megkeresheted a világhálón a lifepurposeapp.com címen. Az alkalmazás segítségével használhatod az Életcél-kalkulátort, és bármikor hozzáférhetsz a könyv átdolgozott kiadásának kulcsfontosságú információihoz.

Második módszer: Számolj!

Ha inkább magad szeretnéd elvégezni a számítást, a könyv végén lévő függelékben megtalálod a lépésről lépésre haladó módszert bármely születési szám meghatározásához a pontos születési idő alapján. Mihelyt elvégezted (és ellenőrizted) a számítást, jegyezd fel a születési számod, lapozz vissza ide, és olvass tovább!

A 20. század lehetséges születési számai

A különböző születési számok az évszázadokkal változnak. Az alábbi listán bemutatom azt a 37 lehetséges születési számot (vagy frekvenciát), ami az 1900 és 1999 között születettekhez tartozik:

12/3, 13/4, 14/5, 15/6, 16/7, 17/8, 18/9, 19/10

20/2, 21/3, 22/4, 23/5, 24/6, 25/7, 26/8, 27/9, 28/10, 29/11

30/3, 31/4, 32/5, 33/6, 34/7, 35/8, 36/9, 37/10, 38/11, 39/12

40/4, 41/5, 42/6, 43/7, 44/8, 45/9, 46/10, 47/11, 48/12

A népesség nagy átlagánál egyes születési számok (úgymint a 28/10, a 29/11 és a 30/3) a többinél gyakrabban mutatkoznak egy bizonyos időszakban, egy haranggörbét rajzolva ki. Más születési számok, amelyek a lista kezdő- és végpontjához közelebb állnak, ritkábban bukkannak fel. Az intervallum két végpontján az utolsó 12/3-asok 1900. 01. 10-én születtek, az első 48/12-esek pedig csak 1999. 09. 29-én jelentek meg.

További születési számok a 21. századra

Függetlenül attól, hogy a 21. században jöttél-e a világra egyjegyű születési számmal, vagy sem (s hogy ismersz-e olyasvalakit, akit ilyen szám jellemez), az alábbi információk az összes születési számra és életútra új fényt vetnek.

A 2000 után születettek zömének ugyanazok a születési számaik és életútjaik, mint a 20. század szülötteinek. Azonban a 2000. évben új frekvenciák kezdtek mutatkozni. Évszázadok óta első alkalommal egyes gyerekek olyan dátummal jöttek a világra, amely egyjegyű születési számokat eredményez: 4-et, 5-öt, 6-ot, 7-et, 8-at vagy 9-et. Az ilyesfajta egyjegyű születési számok ugyan ritkák, ám e tény korántsem teszi ezeket az egyéneket magasabb (vagy épp alacsonyabb) rendűvé a három- vagy négyjegyű születési számokkal rendelkezőknél; ők egyszerűen csak mások, és e különbözőséget immár a gyakorlatban is vizsgálhatjuk. Következzék néhány példa:

Az 1000. esztendő január 1-je egyjegyű és 3-as értékű születési számot eredményezett, ám ez napjainkban természetesen már nem fordulhat elő. A 2000. évtől a legalacsonyabb lehetséges egyjegyű születési szám a 4.

2000-1-1 vagy 2000-1-10 = 4

2001-1-1 vagy 2001-1-10 = 5

2002-1-1 vagy 2002-1-10 = 6

2003-1-1 vagy 2003-1-10 = 7

2004-1-1 vagy 2004-1-10 = 8

2005-1-1 vagy 2005-1-10 = 9

2000 után két további születési szám is felbukkant, jóllehet ezek nem egy számjegyből állnak: a 10/1-es és a 11/2-es. (A 11/2-es után látjuk, hogy a 12/3-as, 13/4-es, 14/5-ös és a további háromjegyű születési számok is bennfoglaltatnak a 21. századi számok között.) A következő fejezetekben többet is megtudhatsz majd ezekről az új számokról.

Ha nem ismered a születésed időpontját

Többször is hangsúlyoztam, hogy születési számunk (és az ennek megfelelő életút) egyértelmű meghatározásához pontosan ismernünk kell a születési időnket. Ám közülünk egyesek nincsenek tisztában a konkrét időponttal. Amennyiben te sem vagy birtokában ennek az adatnak, az jelent ugyan némi nehézséget, ám egyben lehetőséget is nyit előtted, hiszen arra ösztökél, hogy a teljes anyagot (vagy legalábbis belőle mindazt, ami a szóba jöhető időpontokra vonatkozik) tüzetesen áttanulmányozd, és igyekezz rálelni benne a saját életutadra. Avagy használhatod a könyvet egyfajta jóseszközként is, hogy miközben a beható önvizsgálat és az intuíció segítségével lassan behatárolod a saját életutadat, az összes többiből is tanulj.

Amennyiben éjfélkor vagy éjféltájban születtél

Ritka dolog, hogy valaki pontban éjfélkor jöjjön a világra; a legtöbben inkább néhány perccel (vagy akár másodperccel) éjjel 12 előtt vagy után születnek, ám az anyakönyvek ezt nem mindig tükrözik. Néha egypetéjű (vagy kétpetéjű) ikreknek is eltér a születési számuk, ugyanis megeshet, hogy az egyikük néhány perccel éjfél előtt, a másik pedig valamicskével utána sírt fel először.

Ha dél körül – vagyis 11 és 14 óra között – jöttél a világra, akkor születésed kétségtelenül az adott dátumhoz kapcsolódik, vagyis a születési számod teljesen egyértelmű. Ha azonban éjfél előtt vagy után pár perccel vagy akár órával születtél, könnyen meglehet, hogy az előző (vagy következő) nap születési számával (avagy frekvenciájával) is rezgési összhangban vagy, attól függően, hogy születésed az éjfél előtti vagy utáni időre esik. Amennyiben szeretnéd feltárni e másodlagos életutat, a biztonság kedvéért írd be a peacefulwarrior.com honlapon található Életcél-kalkulátorba ezt a második dátumot is (vagy körültekintően végezd el vele a függelékben bemutatott számítást). Akik például 1982. 2. 20-án születtek, a 24/6-os életutat fogják követni. Ám ha egy nappal korábban – vagyis 1982. 2. 19-én – születtek volna, akkor már a 32/5-ös életutat járnák. Ugyanez az elv vonatkozik azokra is, akik egy kevéssel éjfél előtt jöttek a világra. Ezek az egyének gyakorta a következő napon született embertársaik frekvenciájával állnak rezgési összhangban, vagyis az ő életútjukat követik.

Az asztrológiával ellentétben e rendszerben nincs jelentősége, hogy világunk mely pontján születtél. Szükségtelen átszámítanod a születési helyed szerinti időzónát a greenwichi középidőre. Kizárólag az a dátum számít, amely a születési bizonyítványodban áll, és punktum. Mit sem számít, hogy a kiírt időre születtél, koraszülöttként vagy túlhordott csecsemőként láttad meg a napvilágot, mesterségesen indították meg a szülést, vagy császármetszéssel segítettek a világra. Frekvenciádat (születési számodat) és életutadat az határozza meg, hogy mikor vettél újszülöttként először lélegzetet (függetlenül attól, hogy ez hol történt, s hogy a téli vagy a nyári időszámítás volt-e érvényben).

Egyik születési szám sem jobb vagy rosszabb a többinél

Egyetlen egyén vagy kapcsolat frekvenciája sem lehet alsóbb- vagy felsőbbrendű a többinél (azt illetően, hogy miként vonatkoztatható az életcél-rendszer a személyközi kapcsolatok dinamikájára, lásd az Ötödik részt). Épp csak az egyes életutakból különböző mozzanatok emelkednek ki. Minden embernek – és kapcsolatnak – megvannak a maga potenciális erősségei, gyenge pontjai és problémái. Mindennapjaidat és kapcsolataidat nem pusztán életutad numerikus jellemzői alakítják, hanem az is, hogy te magad és a partnered képesek vagytok-e pozitívan, építőn, éretten és kifinomultan kinyilvánítani e minőségeket, vagy kevésbé jártok sikerrel e téren.

Ha többször is újjászületünk, akkor lelkünk fejlődése során előbb-utóbb az összes számot, életutat és mozzanatot végigpróbáljuk. Bizonyos értelemben hasonló fejlődésen megyünk keresztül egyetlen élet folyamán is, ahogy egy idő után megtanulunk együttérzéssel tekinteni embertársaink életútjára és kihívásaira. Ahogyan Platón írta: „Légy jó másokhoz, hiszen mindenkinek meg kell vívnia a maga harcait!”

A beskatulyázás veszélyei

Ha tisztelettel és fogékonyan közelítünk hozzájuk, a születési számok segíthetnek jobban megismerni önmagunkat és embertársainkat tapasztalatvilágunk és a bennünk szunnyadó lehetőségek teljes skálájának összefüggésrendszerében. A mindennapi nyelvhasználatban azonban gyakran pongyolán fogalmazunk, és megpróbálunk leegyszerűsíteni vagy tömören összefoglalni összetett jelenségeket és személyiségeket, hogy könnyebben ragadhassuk meg őket. Emiatt sokszor bizony nem látjuk a fától az erdőt, és személyes identitásunkat ugyanúgy próbáljuk a születési számunkba gyömöszölni, ahogyan máskor a puszta nevünkkel akarjuk kifejezni. Ahogyan a hétköznapokban rendszerint csak „Aliciaként” vagy „Robertóként” mutatkozunk be, éppúgy hajlamosak lennénk rá, hogy szimplán „27/9-esként” vagy „30/3-asként” hivatkozzunk magunkra, egyetlen numerikus címkével skatulyázva be összetett személyiségünket.

El kell kerülnünk, hogy a magunk vagy embertársaink életét egyetlen numerikus szűrőn keresztül szemléljük. A születési számok csupán életünk kulcsfontosságú mozzanataira és a bennünk szunnyadó lehetőségekre derítenek fényt, ám korántsem ábrázolhatják híven lényünk összetettségét. A különböző címkék és kategóriák csak addig válnak a hasznunkra, amíg szem előtt tartjuk a korlátaikat. Meglehet, hogy José, Bettina, Hiroko és Johann születési száma megegyezik, és egyazon életúton járnak, ám egyéb tényezők, úgymint a nemük, kultúrájuk, szerepmodelljeik, genetikai örökségük, neveltetésük, gyermekkoruk, testalkatuk, megjelenésük, értékrendjük, meggyőződéseik és érdeklődési körük miatt közös életútjuk más és más irányba kanyarodott.

Miközben e numerikus címkéket a könnyebbség kedvéért magam is felhasználom, maradéktalan és őszinte tisztelettel szeretném elismerni és kihangsúlyozni, hogy mindnyájunk személyisége páratlan és egyedi értékeket rejt. Minden ember – az ikreket is beleértve – különböző leckéket tanul meg és eltérő tapasztalatokat szerez az életben, s ekként idővel egyedi szűrőkön át kezdi szemlélni a világot.

Alighanem egyetértünk abban, hogy nincs a világon két olyan fa, amely teljesen egyforma lenne, s mégis megalapozott általánosításokba bocsátkozhatunk azt illetően, hogy miben különbözik a vörösfenyő az erdei fenyőtől vagy éppen a nyírfától. Éppígy bár mindnyájan egyediek vagyunk – és élettörténetünk mindenki másétól különbözik a Földön –, a közös életúton járó vándorok valamennyien osztoznak egy közös alapmintázaton, amelyet mind a maguk sajátos módján dolgoznak ki, létük pozitív és negatív oldalát egyaránt megtapasztalva a különböző időszakokban. Megeshet tehát, hogy két azonos születési számú ember élete teljesen eltérőnek, vagy akár szögesen ellentétesnek tűnik, amennyiben az egyikük pozitívabban viszonyul a sors kihívásaihoz, míg a másik inkább negatív reakciókat ad rájuk. A pillanatról pillanatra meghozott döntések és végrehajtott cselekedetek tehát továbbra is életünk alakításának kiemelt fontosságú tényezői maradnak.

Meghódításra váró hegycsúcsok:
Az életutak

„Életünk során ezernyi álruhában találkozunk szembe önmagunkkal.”

CARL GUSTAV JUNG

A teljes születési szám tisztán matematikai formában kifejezve jelöli a minőségek ama elegyét, amely mindnyájunk személyes életútjára jellemző. Ez az út azonban nem csupán előrefelé vezet, hanem felfelé is visz arra a hegyre, amelynek megmászása végett e világra jöttünk. Születési számunk utolsó, avagy jobb oldali számjegye (vagy számjegyei) mutatják e hegy csúcsát, vagyis elsődleges életcélunkat. (Az egyjegyű számok esetében az egyetlen számjegy jelképezi életutunkat és a ránk váró kihívásokat egyaránt.) Ha fel akarunk jutni e csúcsra, hogy beteljesítsük sorsunkat, útközben szükségképpen szembesülni fogunk azokkal a hajlamokkal, késztetésekkel és akadályokkal, amelyeket a bal oldalon álló számjegyek szimbolizálnak, és szép sorban megoldjuk őket.

Ha életünkre egy hegycsúcs meghódításaként tekintünk, fontos felfedezésre jutunk: ráébredünk, hogy életcélunkat – melynek elérésére megszülettünk – korántsem gyerekjáték megvalósítanunk. E megállapítással, amelyet könyvünkben nyomatékosítva emlékeztetőül újra meg újra elismétlek, egyértelműen utalok rá, hogy jóllehet a sors rendszerint nem mér ránk felesleges szenvedést, világunk időről időre igenis kihívások és próbatételek elé állít minket, amelyek módot adnak rá, hogy tanuljunk és fejlődjünk. Személyiségfejlődésünk hegyi ösvényén felfelé kaptatva, miközben életcélunk beteljesítésére törekszünk, különösen gyakran bocsátkozunk építő küzdelembe az adott célhoz kapcsolódó negatív, illetve kiforratlan hajlamainkkal. E kapaszkodás, amelynek során mind nagyobb magasságokba hágunk, bátorságot, elkötelezettséget és céltudatos erőfeszítést követel. Ha jól felkészültünk a mászásra, utunk kevésbé lesz megerőltető, mint ha elhamarkodottan vágtunk volna neki – de bárhogy is, a hegyoldal meredek!

Mindnyájan a hegy lábától indulunk, s amint egyre feljebb jutunk gyermek-, serdülő- és felnőttkorunk ösvényein, a felkészülés, nekirugaszkodás és edzés időszakai követik egymást, mindeközben kihívásoknak kell megfelelnünk, amelyek lehetővé teszik, hogy felismerjük és korrigáljuk gyengéinket, és kibontakoztassuk erősségeinket. Akik elcsüggednek és elbizonytalanodnak, amikor különösen meredek kaptatókon kell felhágniuk, megfeledkeznek róla, hogy a nagy kihívások és erőfeszítések olyan tüzeket lobbantanak fel bensőnkben, amelyek acélossá edzik jellemünket, és felszítják küzdőszellemünket.

Az élet ösvényei egyaránt tartogatnak kalandokat és veszélyeket, örömöket és nehézségeket. Meglehet, hogy a saját utad – netán barátaidé vagy szeretteidé – egy darabig simának és egyenesnek tűnik, majd hirtelen meglepő irányba kanyarodik. Életünk bizonyos állomásainál az út elágazik, és olyan döntéseket hozunk, amelyek egész további sorsunkat befolyásolják; határozhatunk úgy, hogy továbbnyomulunk felfelé, de dönthetünk úgy is, hogy lefelé kezdünk araszolni, vagy éppen letáborozunk ott, ahogy vagyunk. Minden ösvénynek megvannak a maga kihívásai, minden kihívás valamely tanulságot rejt magában, s minden tanulság továbbsegít minket utunkon a hegycsúcs felé, amelynek meghódítása végett e világra jöttünk. Minél magasabbra kapaszkodunk, annál gyönyörűbb kilátás tárul elénk.

Olykor már-már úgy tűnik, hogy eltévedtünk, ám valójában sosem futhatunk tévútra – bármerre irányozzuk is lépteinket, lábunk csakhamar visszatalál a saját utunkra. Néha persze elfordul vagy szeszélyesen kanyarog, de végső soron mindig tovább vezet minket felfelé, hiszen ez fejlődésünk egyértelmű és elrendelt iránya. Születési számunk rámutat személyre szabott utunkra, mely az emberi megtapasztalás magasabb birodalmaiba vezet. Ám az már egyedül rajtunk áll, hogy milyen ügyesen mászunk, és mennyi idő alatt érjük el a csúcsot. Egyetlen életút sem jobb vagy rosszabb a többinél – valamennyi pontosan olyan, amilyenné mi magunk tesszük!

Ha támogatást és útmutatást nyújtunk másoknak, akik ugyanolyan vagy hasonló problémákkal néznek szembe, mint mi magunk, könnyebben jutunk előre a saját célunk felé. Tudat alatt ezzel magunk is tisztában vagyunk, s ezért gyakran azokra a leckékre tanítunk másokat, amelyeket nekünk is a leginkább el kell sajátítanunk.

Amikor végül feljutunk hegyünk csúcsára, azt a csodálatos és elképesztő felfedezést tesszük, hogy korántsem értünk utunk végére. Nem pusztán azért jöttünk e világra, hogy beteljesítsük az életcélunkat – meg is kell azt haladnunk. Magyarán szólva, miután meghódítottuk a csúcsot, tovább kapaszkodunk felfelé!

Mit jelentenek a számok?

Más új szemléletmódokhoz hasonlóan az életcél-rendszer elsajátítása is igénybe vehet némi időt, ezért lépésről lépésre fogunk haladni, és először a születési számokat alkotó számjegyekhez kapcsolódó életminőségeket vizsgáljuk meg.

Az egyes számjegyekhez kapcsolódó minőségek és mozzanatok

1: Alkotóerő és biztonság

2: Együttműködés és egyensúly

3: Önkifejezés és érzékenység

4: Stabilitás és előrehaladás

5: Szabadság és önfegyelem

6: Eszmények és elfogadás

7: Bizalom és nyitottság

8: Befolyás és bőség

9: Feddhetetlenség és bölcsesség

0: Belső adottságok

Amikor az 1-esekről, 2-esekről, 3-asokról és a többi számjegyről beszélek, mindenkor azokra az egyénekre utalok, akik az adott számhoz kapcsolódó életutat járják, mert ez az utolsó, jobb oldali számjegyük (az elsődleges életcéljuk), vagy pedig az egyetlen számuk (az egyjegyű születési számok esetében). Persze bármi legyen is a születési számunk, kisebb-nagyobb mértékben mindnyájunk életét jellemzi az 1-től 9-ig terjedő egyjegyű számokhoz kapcsolódó összes minőség, ám mindennapjainkban a legerőteljesebben az életút-számunkhoz társított mozzanatok és kihívások érvényesülnek.

Akik olvasták az Erre születtél korábbi kiadását, alkalmasint észrevették, hogy ebben az átdolgozott kiadásban az 1-es életutat jellemző második kulcsszót „önbizalomról” „biztonságra” módosítottam, a 8-as életút két kulcsszavát pedig „jólét és hatalomról” „befolyás és bőségre” cseréltem. E változtatásokra azért kerítettem sort, mert alapos megfontolás után arra jutottam, hogy ezek a kulcsszavak hívebben fejezik ki a fenti két életút alapvető minőségeit.

A számjegyek befolyásának erőssége

Születési számunk minden egyes számjegye feltár bizonyos, életcélunkhoz kapcsolódó rejtett jelentéseket. E számjegyek sajátságai együtt, összefonódva alkotják életünk szövetét – valahogy úgy, ahogyan egy festmény egyedi színei is mind gazdagítják a teljes képet, vagy egy zenekar egyes hangszerei együttesen adják ki a hangzatot. Persze bizonyos színek szembetűnőbbek lehetnek életünk vásznán, s egyes hangszerek talán jobban kihallatszanak létünk szimfóniájából.

Ha az 1-től 9-ig terjedő számok mindegyike egy-egy szín volna, akkor minden születési számot különböző festékekből kevernénk ki, ám az elegy kevesebbet tartalmazna a perjeltől balra álló számok színanyagából, mint a tőle jobbra álló számjegyekéből. (Az egyjegyű születési számok esetében az az egyetlen festék borítja az egész vásznat.)

A születési számban található 0, amely a bensőnkben szunnyadó képességeket jelzi, nem önálló festék, inkább csak megélénkíti az egyes színeket, felerősíti és intenzívebbé teszi a többi számjegy energiáit. Így a 20. és 21. században születettek esetében végül 45 különböző árnyalathoz, vagyis életúthoz jutunk.

E rendszerben a születési számok egyes jegyeinek rendje vagy elhelyezkedése határozza meg a befolyásuk mértékét: a perjeltől balra álló számjegyeknek rendszerint gyengébb a hatásuk, a tőle jobbra található számjegyeké erősebb. S mielőtt az ember maradéktalanul kibontakoztathatná a jobb oldali számjegyeiben rejlő lehetőségeket, az esetek túlnyomó többségében fel kell nőnie a bal oldali számjegyek által jelképezett kihívásokhoz, és túl kell jutnia életének hozzájuk kapcsolódó eseményein. Példának okáért a 24/6-os születési számú egyénnek meg kell találnia a módját, miként teremtheti meg az adás és elfogadás egyensúlyát (2), és céltudatos fejlődésen (4) kell keresztülmennie, hogy végül eszményeit összeegyeztethesse a gyakorlati valósággal (6).

Problémák, akadályok és lehetőségek

A születési szám életünk esetleges problémáira és a bennünk rejlő potenciálra mutat rá. Mielőtt azonban szunnyadó lehetőségeinket kibontakoztathatnánk, megoldást kell találnunk a problémákra. Mivel, mint említettem, életcélunk megvalósítása korántsem gyerekjáték, kezdetben számos 1-es híján van a kellő biztonságérzetnek, hogy igazán latba vethesse alkotóerejét; sok 2-es eleinte túlságosan is együttműködő, majd gyorsan visszahúzódik; jó néhány 3-as akad, aki kételkedik magában, és ezért húzódozik az önkifejezés bármely formájától; sok 4-es nem hajlandó fejlődni, és ezért a kellő stabilitást sem lelheti meg az életben; számos 5-ös él béklyóba verve az összeszedettség hiánya miatt; sok 7-es érzi úgy, hogy folyton kritizálják, miközben igen magas mérce szerint ítéli meg embertársait; bőven akad olyan 7-es, aki nem bízik önmagában (vagy másokban) eléggé ahhoz, hogy megnyíljon; sok 8-as táplál ambivalens érzéseket a bőséggel kapcsolatban, ami meggátolja az előrejutásban; és számos 9-es nem látja előre elég világosan, hogy milyen következményekkel jár, ha botorul cselekszik, és csorbát ejt feddhetetlenségén.

Mindnyájan korlátlanul meríthetünk a képességek egyetemes tárházából; egyetlen embertípus sem sajátíthat ki bizonyos minőségeket. Például az alkotóerő korántsem csak az 1-eseket jellemzi, a 3-asok nem rendelkeznek az önkifejezés monopóliumával, és nem csak a 8-asok gyakorolhatnak jelentékeny befolyást, vagy élhetnek bőségben. Mivel születési számunk jegyei az előttünk tornyosuló akadályokat is jelzik, azok az egyének, akiknek születési számából hiányzik egy bizonyos számjegy, könnyebben érhetnek el eredményeket az adott területen (hiszen kevesebb akadályt kell leküzdeniük), mint azok, akik szüntelenül tusáznak az életcéljukhoz társuló nehézségekkel.

A számok a bensőnkben rejlő ígéreteket tükrözik. Minden egyes születési számhoz mélyen gyökerező lélektani késztetések társulnak az adott sors beteljesítésére. Ám ezekhez a lényünkből fakadó ösztönzésekhez a sikertől való tudat alatti félelem is járul – attól tartunk, hogy visszaélünk benső adományainkkal. Életünk színművének cselekményét a késztetéseink és a félelmeink közötti dinamikus feszültség viszi előre.

Bár életcélunk hegyét nem könnyű meghódítanunk, igenis birtokában vagyunk a képességnek, hogy feljussunk a csúcsra. Még ha a hegy lábánál elterülő posványból indulsz is, végül a mennyek magaslataira emelkedsz. S ha egyszer felfedezed az életutad és eltökéled magad a mászásra, elegendő erőt fogsz lelni önmagadban, hogy felkapaszkodj a tetőre. Gyötrelmesen megszerzett tapasztalataiddal felvértezve lassan leküzdöd az előtted tornyosuló akadályokat, és kezded beteljesíteni életcélodat.

Az egyes számjegyekhez társuló minőségek áttekintése

Miközben továbbhaladunk az egyes számjegyek jelentésének, dinamikájának, és minőségeinek megismerésében, egyvalamiről nem szabad megfeledkeznünk: könnyen lehet, hogy az adott számhoz társuló képességek és késztetések tökéletesen nyilvánvalóak számunkra, ám éppúgy elképzelhető, hogy eleddig rejtve maradtak előttünk! A családi háttér, a személyes szokások, az önbecsülés és számos egyéb tényező határozza meg, hogy ezek az elsődleges energiák hogyan és mikor nyilvánulnak meg az életünkben.

1: Alkotóerő és biztonság

A korlátlan energia természetes módon árad a kreatív törekvések medrébe. Az alkotóerő e bősége képessé teszi az 1-eseket, hogy bármely területen kreatív munkát végezzenek; ez a fajta energia egy hatalmasan hömpölygő folyamhoz hasonlóan folyamatos mozgásban van, utat akar törni magának, s ha nem a megfelelő irányba tereljük, önpusztító függőségekbe torkollhat.

2: Együttműködés és egyensúly

A 2-eseket szilárd támasszá és együttműködő társsá tehetik alapvető sajátságaik. Ám ehhez előbb meg kell ismerniük korlátaikat, meg kell szabniuk a határt és a személyes felelősségük szintjét, másként segítő szándékuktól vezérelve könnyen túlvállalhatják magukat, hogy azután visszahúzódjanak. Kerülniük kell a túlzott szolgálatkészséget, mert ennek következtében neheztelés gyűlhet fel és ellenállás alakulhat ki bennük.

3: Önkifejezés és érzékenység

A 3-asok életcéljuk beteljesítése során építő jellegű érzelmi megnyilvánulásokkal teszik jobbá világunkat, miközben a lehető legközvetlenebb, legpozitívabb és legőszintébb modorban osztják meg érzéseiket és elképzeléseiket embertársaikkal. Ám meg kell találniuk a módját, hogy érzékenységükkel és önkifejező-készségükkel felemeljenek, ne pedig elcsüggesszenek másokat.

4: Stabilitás és előrehaladás

A 4-eseknek fel kell ismerniük, hogy az életben – akárcsak egy ház felépítésénél –, először szilárd alapot kell lefektetniük, s ezután kezdhetnek türelmesen, lépésről lépésre megindulni a céljaik megvalósítása felé. Ha a 4-esek a nyers erőt a rugalmassággal ellensúlyozzák, az elemzőkészséget pedig intuícióval egészítik ki, hamar tető alá hozhatják életük épületét.

5: Szabadság és önfegyelem

Az 5-ös szám befolyása alatt álló reneszánsz emberek fejest ugranak a személyes élmények és élménypótlékok sokféleségébe, ám ahelyett, hogy elérnék az óhajtott szabadságot, gyakran csak megcsömörlenek. Az ő feladatuk, hogy önfegyelemmel és céltudatossággal elmélyítsék megtapasztalásukat. Ezek az egyének hajlamosak a szélsőséges függőség és függetlenség között ingadozni, mígnem végül meglelik belső szabadságukat.

6: Eszmények és elfogadás

A 6-osok szépségről, tisztaságról és más fennkölt eszményekről alkotott képét könnyen bemocskolhatják az önmagukról, másokról és a világról hozott ítéleteik. Életcéljuk abban áll, hogy felismerjék a mindenkiben és mindenben benne rejlő magasabb vagy transzcendens tökéletességet, s miközben tovább törekszenek nemes eszményeik felé, elfogadják saját magukat és embertársaikat a jelen állapotukban.

7: Bizalom és nyitottság

A 7-es típusok éles elméjűek, könnyedén képesek olvasni a sorok között. Kedvelik a magányt, és gyönyörűségüket lelik a természetben, a táj, a tenger, az égbolt szemlélésében, a simogató szélben és a virágok illatában. Ők azért születtek e világra, hogy megtanuljanak bízni a bensőjükben fakadó bölcsességben és szeretetben, s eléggé higgyenek a bennük munkáló Szellemben ahhoz, hogy előbújjanak csigaházukból, és nyíltan megosszák kincseiket embertársaikkal.

8: Befolyás és bőség

A 8-asok zöme vagy törekszik a befolyásra és a tekintélyre, a pénzre, hatalomra, ellenőrzésre és elismerésre, vagy gyanús és kerülendő dolognak tartja mindezeket. Ez a küzdőtér rejti a legnagyobb kihívásokat, és egyben a legnagyobb beteljesülést is. E szám képviselői azért jöttek a világra, hogy megtanulják egy magasabb cél érdekében helyesen felhasználni a befolyást és a bőséget, amelyben részesülnek, nem pedig azért, hogy öncélként hajszolják e minőségeket.

9: Feddhetetlenség és bölcsesség

A 9-esek életcéljának eléréséhez csorbítatlan feddhetetlenség szükségeltetik – nekik voltaképpen olyan harmonikusan kell követniük életükben a magasabb rendű elveket, hogy példájukkal másoknak is ösztönzést nyújtsanak. Mélyenszántó gondolkodásuk és természetes vonzerejük révén a 9-esek gyakran emelkednek vezető pozícióba, hogy ott a feddhetetlenség, a kiegyensúlyozottság és bölcsesség iskolapéldájául szolgáljanak – vagy épp e tulajdonságok hiányának eleven megtestesítői legyenek.

0: Belső adottságok

Mindnyájan képesek vagyunk kiaknázni belső erőforrásainkat, többek között az olyan tulajdonságokat, mint az érzékenység, a testi-lelki erő, a kifejezőkészség és az intuíció. Ám azok, akiknek a születési számában szerepel a 0 – a 10/1-esek, 19/10-esek, 28/10-esek, 37/10-esek, 46/10-esek, 20/2-esek, 30/3-asok és 40/4-esek –, birtokában vannak a képességnek vagy tehetségnek, hogy mindezeket a minőségeket hatékonyabban felszínre hozzák magukban. Ezekben az emberekben a belső adottságok nem rejtőznek olyan mélyen, így kiaknázásukkal meggyorsíthatják előrehaladásukat az életcéljuk felé. Példának okáért a 30/3-asban a 0 felerősíti a 3-as minőségeit, az önkifejezést és az érzékenységet. Mivel életcélunk elérése korántsem gyerekjáték, azok, akiknek a születési száma tartalmazza a 0-t, mindaddig kihívásokkal szembesülhetnek az adott területeken, míg nem képesek éretten élni adottságaikkal.